Afrikaans: Onderrig van 'n substantiewe regsvak en onderrig van 'n praktiese vaardigheidskursus het die potensiaal om geïntegreer te word. Studente moet hoër onderwysinstellings verlaat met die nodige teoretiese kennis, praktiese vaardighede en die vermoë om gemelde te integreer in navolging van 'n loopbaan. Hierdie studie beoog om moontlike oplossings te bied vir die integrasie van regsteorie en -vaardighede. Die studie beklemtoon volle integrasie van teorie en praktiese vaardighede in die LL. B kurrikulum. Daar word verder geargumenteer dat kliniese regsonderrig die beste metode is om die beoogde doelstelling te bereik. Die gevolgtrekking word bereik dat kliniese regsonderrig die kulminasiepunt is van ander opsies in die ontwikkeling van vaardighede. Die Suid-Afrikaanse oplossing tot regsopleiding mag in 'n benadering geleë wees wat die verskillende metodologieë in al vier studiejare van die LL. B graad kombineer.